Ouers vas oor 13 ondervoede kindersLouise Anna Turpin ŉ Egpaar van Kalifornië in die VSA is in hegtenis geneem nadat die polisie hul 13 ondervoede kinders uit hul huis gered het. Sommige van die kinders was aan beddens vasgeketting. Die polisie het Sondag toegeslaan nadat ŉ 17-jarige meisie uit die huis in Perris, sowat 113 km van Los Angeles, ontsnap het. “Polisiebeamptes het op 12 kinders in die huis afgekom, maar het met skok agtergekom dat sewe van die kinders eintlik volwassenes is,” het die polisie in ŉ verklaring gesê. “Die slagoffers was ondervoed en baie vuil.” Die kinders is tussen twee en 29 jaar oud. David Allen Turpin Volgens bure het die Turpins en hul kinders amper nooit hul huis verlaat nie. Een van die bure het van die kinders in Oktober verlede jaar buite in die tuin gesien. “Hulle het baie bang gelyk, asof hulle nog nooit mense gesien het nie.” Die polisie het gesê ses van die egpaar se kinders is minderjarig terwyl die ander sewe ouer as 18 is. Die kinders het aan polisiebeamptes gesê dat hulle uitgehonger is. Die egpaar sal Donderdag in die hof verskyn.